En mann (60) ble nylig dømt til fem års forvaring for flere grove voldtekter og overgrep mot to stebarnebarn.

Dommen falt i Bergen tingrett 13. april.

Flere voldtekter

I dommen står det:

«Det er en kvalifisert fare for at tiltalte vil begå lignende forbrytelser som han nå er dømt for».

Overgrepene skjedde over en periode på fem år. Et av barna var seks år da tre av voldtektene fant sted.

Til tross for at mannen ble dømt til forvaring, fikk han spasere ut av tinghuset som en fri mann.

Først nesten en måned senere ble han pågrepet av politiet. Fredag i forrige uke ble han varetektsfengslet i fire uker.

– Han skulle vært pågrepet og fengslet da han fikk dommen, mener politiadvokat Eli Valheim i Vest politidistrikt.

Erkjenner feil

Pågripelsen skjedde etter ordre fra konstituert statsadvokat May-Britt Erstad. Hun innrømmer at det skjedde en glipp.

– Jeg ga ordre om å pågripe ham så snart jeg gjennomgikk dommen. I den forbindelse så jeg at det burde vært gjort umiddelbart etter at dom falt, sier Erstad til BA.

Forvaringsdommen er anket til Gulating lagmannsrett.

– Det ble nedlagt påstand om forvaring, hvilket vi fikk medhold i. Et av vilkårene for å idømme forvaring er at det foreligger gjentakelsesfare. Da vil vi ikke ha ham på frifot, sier Erstad.

Dømt før

Han ble også i 1984 domfelt for overtredelser av samme karakter. Han ble funnet skyldig i overgrep på stedatteren som bare var fire år gammel.

«Etter forrige dom gikk han i behandling for sine vansker, uten at dette har hindret nye overgrep», står det i den ferske dommen fra Bergen tingrett.

«I siktedes tidligere familiesituasjoner, hvor det har vært barn i familien, har familien hatt avtaler om at siktede ikke skulle være alene med barn», står det i kjennelsen fra fengslingen før helgen.

Retten mener det er kvalifisert grad av sannsynlighetsovervekt for at mannen skal begå nye, lignende overgrep.

Dagen etter at mannen ble forvaringsdømt er det etteranmeldt et nytt overgrep av eldre dato.

Fredag 13. mai ble mannen varetektsfengslet i fire uker.